بنو: د پولیو ټیم ساتونکی پوليس افسر په ډزو وژل شوی، دوه نور ماشومان پوليو وهلي
د خېبرپښتونخوا په جنوبي ضلع بنو کې د پوليو ټيم ساتونکی پوليس افسر عمران نامالومو وسله والو په ډزو وژلی دی، په بنو او شمالي وزيرستان کې د پوليو دوه نوې پېښې مخې ته راغلي دي.
د بنو د پوليس په وېنا دا پېښه نن د ګل، سه شنبې په ورځ د ډومېل تاڼې په علاقه کې شوې ده. پاکستان کې د پرون راهسې د پوليو ضد څاڅکو کمپاين روان دی او په عېن حال کې په بنو او شمالي وزيرستان کې د پوليو دوه پېښې هم مخې ته راغلي دي. د بنو د پوليس مشر (ډي پي او) یاسر افريدي د پېښې په اړوند رسنيوته ويلي عمران د پوليو ټيم ته ولاړ ؤ په دغه مهال پرې په موټر سايکل سواره نامالومه وسله وال راغلي او ډزې يې پرې کړي دي. د پوليس سرچينو ترمخه د عمران شخصي دښمني هم وه خو په سمدستي ډول د هغه د وژنې علت نه دی مالوم شوی او پلټنې پېل کړی شوي دي. په بنو کې د پوليس افسر د وژنې او پوليو دوه نوې پېښې په داسې حال کې مخې ته راغلي چې پرون د ګل، دوشنبې په ورځ د پېښور په ماشوخېلو سيمه کې ويل شوي ؤ د پوليو څاڅکو له امله د سوونو ماشومانو حالت خراب شوی او روغتونونو ته وړل شوي وو. خو وروسته ويل شوي د ماشومانو حالات د پوليو څاڅکو له امله نه ؤ خراب شوی او دوي کورونو ته لېږل شوي دي. د خېبرپښتونخوا چارواکو او د پوليو ضد پروګرام دپاره د وزیراعظم عمران خان مرستيال بابر بن عطا ويلي پرون په پېښور کې د پوليو پرضد پروپېګنډا شوې او يو تن چې ويډيو يې خپره شوې عطا ويلي هغه نیول شوی او د ۱۲ کسانو پرضد مقدمه جوړه کړی شوې ده. په ماشوخېلو کې قهرجنو خلکو د صحت مرکز هم سوځولی ؤ. د روانې مياشتې په سر کې په قبايلی ضلع مومندو کې د پوليو ضد کار کوونکې نړيوالې ادارې (ډبليو اېچ او) ځايي چارواکی واجدعلي په ډزو وژل شوی ؤ. پاکستان کې روان کال تراوسه پورې د پوليو اته پېښې مخې ته راغلي دي چې پکې په باجوړ، خېبر، هنګو، بنو، شمالي وزيرستان ، کراچۍ او لاهور کې دا پېښې رپوټ شوي دي.